To grupper i slagsmål på p-plads i Sønderjydsk by

Sønderjydske Haderslev var sent i aftes centrum for et opgør, hvor der blev anvendt køller - ligesom der også blev affyret skud.

- Det skete omkring kl. 23 på en plads ved Gåskærgade, siger Søren Strægård, vagtchef, Syd- og Sønderjyllands Politi, til Ekstra Bladet.

- Vi fik melding om, at to grupper var involveret i tumult. De var bevæbnet med køller, og angiveligt blev der også affyret skud op i luften, siger vagtchefen.

Han fortæller, at der var cirka 20 mand i alt.

- Da vi nåede frem, var de forsvundet igen, siger han.

Vagtchefen fortæller, at politiet fik fat på en mand, der havde mindre skrammer.

- Han har ikke ønsket at sige noget til os, lyder det fra vagtchefen, der ikke ønsker yderligere at uddybe sagen eller fortælle, hvem de to grupper egentlig er.

Ekstra Bladet erfarer, at der er tale om to grupper med indvandrerrødder, der har lurepasset på hinanden gennem et stykket tid.

Centralt i den ene gruppe er en mand, der er tilflyttet fra København. Han har familiær tilknytning til en af hovedstadens større bandegrupperinger.

Konfliktens anden gruppe er lokalt funderet.